
ΠΑΝΕΛΛΗΝΙΟ  ΣΩΜΑΤΕΙΟ  ΘΕΑΤΡΟΥ  ΣΚΙΩΝ   Τζώρτζ  6  ΑΘΗΝΑ 106.77 (38.20.586
Τεύχος  10                                                                                        ΜΑΗΣ 1997

ΠΕΘΑΝΕ Ο ΣΤΑΜΑΤΗΣ

ΓΕΝΕΡΑΛΗΣ
Πέθανε  τη Δευτέρα 7 Απρίλη, το πρωί στο νοσοκομείο Άγιος Σάββας ο καραγκιοζοπαίκτης Σταμάτης Γενεράλης, χτυπημένος από τον καρκίνο.

Η νεκρώσιμη ακολουθία έγινε Τρίτη 8 Απρίλη ώρα 10:45 π.μ. στο εκκλησάκι της Αγίας Βαρβάρας στα νεόκτιστα του Περάματος, ενώ η ταφή  του έγινε στο Νεκροταφείο του Περάματος.

Ο Σταμάτης Γενεράλης ή «Στάμος» όπως του άρεσε να γράφει καμιά φορά, γεννήθηκε στον Πειραιά στα 1936 αλλά μεγάλωσε στην Κρήτη.

Ήταν ένας από τους κυριότερους εκπροσώπους της νεότερης γενιάς της σχολής του Πειραιά, αφού τα σημαντικότερα ακούσματα τα είχε από τον Πειραιώτη καραγκιοζοπαίκτη Βάγγο. Ήταν από τους πρώτους που ηχογράφησε στην Ελλάδα δίσκο με θέμα τον καραγκιόζη, κάνοντας μάλιστα και πολιτική σάτιρα στον «Καραγκιόζη Πρωθυπουργό» (1963) ενώ ηχογράφησε και τον «Καραγκιόζη μπαρμπέρη», «Ο Καραγκιόζης στο λούνα πάρκ»  και ο «Καραγκιόζης υπηρέτης».

Αρκετές σαιζόν έπαιξε σε μόνιμα θέατρα, όπως το «Παράδεισος 2» (1967 - 1968), στο Αιγάλεω, ενώ αρκετά χρόνια στα Καμίνια του Πειραιά και στην Νεάπολη Νικαίας.

Λόγω της σωματικής του δύναμης βοήθησε τους περισσότερους καραγκιοζοπαίκτες της εποχής να στήσουν τα μόνιμα θέατρά τους κάνοντας τα πάντα: από ξεμπάζωμα χώρων μέχρι χτίσιμο, γι αυτό και θεωρείται από τους πραγματικούς εργάτες της τέχνης.

Το 1972 και ΄73 έπαιξε στο θέατρο «ΦΛΟΡΙΝΤΑ» στην Λεωφόρο Αλεξάνδρας, ενώ συνεργάστηκε με τους θεατρικούς επιχειρηματίες Σταυρολέμη και Βουγά, οι οποίοι του οργάνωναν παραστάσεις σε κινηματογράφους σ’ όλη την Ελλάδα.

Στην ταινία του Σμαραγδή «Θεόφιλος» συμμετείχε στην «αποθέωση» (αναπαράσταση) της σκηνής που ο Αλή πασάς τσακίζει το πόδι του Κατσαντώνη.
Συνέχεια στην επόμενη σελίδα
Πρόσκληση στην τακτική 

Γενική Συνέλευση.

Συνάδελφοι, αγαπητά μέλη. 

Το Διοικητικό Συμβούλιο του Σωματείου, σε καλεί στη Τακτική Γενική  Συνέλευση που θα γίνει το  ΣΑΒΒΑΤΟ 31 Μάη 1997  και  ώρα  9:30  π.μ. στα γραφεία του Σωματείου μας οδός  Τζώρτζ  6 (πλ. Κάνιγγος) 4ος όροφος γραφείο 7.

ΘΕΜΑΤΑ ΗΜΕΡΗΣΙΑΣ ΔΙΑΤΑΞΗΣ: 

1)
Τροποποίηση καταστατικού με βασικό αντικείμενο την απόκτηση της ιδιότητας του ΚΑΡΑΓΚΙΟΖΟΠΑΙΚΤΗ.

· Θα ακολουθήσει συζήτηση πάνω στα πεπραγμένα του Διοικητικού Συμβουλίου  την περίοδο που πέρασε.

· Η συνάντηση θα τελειώσει με μπουφέ με μεζεδάκια και ποτό.

ΑΠΟ ΤΗΝ ΠΟΛΗ ΤΟΥ ΧΤΕΣ ΣΤΗΝ ΣΑΛΟΝΙΚΗ ΤΟΥ ΣΗΜΕΡΑ

Ο άξιος εκπρόσωπός μας στην Μακεδονία, ο Καραγκιοζοπαίκτης και ερευνητής Γιάννης ο Χατζής εγκαινίασε στις 5 Μάη μεγάλη έκθεση φιγούρας στο Αριστοτέλειο συνεδριακό  εκθεσιακό κέντρο, του οργανισμού «Μαλλιάρης Παιδεία».

Αναλυτικά στην τελευταία σελίδα

Συνέχεια από την πρώτη Σελίδα

ΠΕΘΑΝΕ Ο ΣΤΑΜΑΤΗΣ ΓΕΝΕΡΑΛΗΣ

 Για πολλά χρόνια υπήρξε μέλος του Διοικητικού Συμβουλίου του Πανελλήνιου Σωματείου Θεάτρου Σκιών, διατελώντας μέχρι και Αντιπρόεδρος. Έπαιξε σε πολλά φεστιβάλ, με τελευταίο αυτό της Ύδρας, ενώ συμμετείχε σε πολλές τηλεοπτικές σειρές στην ΕΤ2 με πρόσφατες το 1994, ‘95 που ήταν και παραγωγή του Σωματείου. 

Είχε τις μεγαλύτερες και βαρύτερες φιγούρες από όλους τους καραγκιοζοπαίκτες, τις οποίες έφτιαχνε από πλεξιγκλάς, ενώ ζωγράφιζε μόνος του και τα σκηνικά του.

Στην τελευταία του κατοικία τον συνόδευσαν πολλοί συνάδελφοί του: Ο Πρόεδρος του Σωματείου Πάνος Καπετανίδης, ο Αντιπρόεδρος Γιάννης Νταγιάκος, ο Ταμίας Σωτήρης Τάγκαλος, το μέλος του Δ.Σ. Ιάσων Μελισσηνός ο Καλλιτεχνικός Διευθυντής της Εθνικής Σκηνής Θεάτρου Σκιών και μάστορας και για πολλά χρόνια συνεργάτης του Σταμάτη Βάγγος Κορφιάτης, το μέλος της Εξελεγκτικής Επιτροπής του Σωματείου Γιώργος Μαμάης και ο Άθως Δανέλλης.

Πριν η σωρός του αγαπημένου μας Σταμάτη πάρει την κατηφόρα για το Νεκροταφείο Περάματος, εκφώνησε επικήδειο λόγο ο Πρόεδρος Πάνος Καπετανίδης τον οποίο παραθέτουμε παρακάτω:

Γιατί πας κατά κεί ρε ‘σύ Σταμάτη.

Εκεί που πας δεν έχει κόσμο

για να παίξεις Καραγκιόζη.

παιδιά δεν έχει για να τα διασκεδάσεις

μήτε γριούλες για να φέρουνε τα εγγόνια.

Μα εσύ πάς.... και κανένα δεν ακούεις.

Γιατί πάς κατά ‘κεί ρε συ Σταμάτη.

θε να βρεις κρύο, και συ πάς με φανελάκι,

Τρύπια παπούτσια και χωρίς ζωστήρα η μέση,

κι αν έχει λάσπες θα βραχείς και θα μουλιάσεις.

Δεν θα βρεις φίλους για να πιεις κανα κρασάκι,

μήτε και μάγκες για να φέρεις καμιά βόλτα...

Μα εσύ πάς γραμμή, και κανένα δεν ακούεις.

Γιατί πας κατά κεί ρε συ Σταμάτη;

Δεν είν’ βουνό εκεί, να πας να το ισιώσεις,

να χτίσεις σπίτι και μπετό να καλουπώσεις.

Δεν έχει μπάτσους να σταθείς, μη στο γκρεμίσουν,

μήτε σκηνίτες να ‘ρθουν για να βοηθήσουν.

Κανένα δεν ακούς. Και πάς βήμα το βήμα.

Γιατί πας κατά κεί ρε συ Σταμάτη;

Εκεί που πας δεν έχει ρεύμα, 

για ν’ ανάψεις τα λαμπιόνια.

Δεν έχει πάλκο, για να φτιάξεις τη σκηνή σου,

μήτε φιγούρες, για να παίξεις Κατσαντώνη.

Πού πάς μωρέ... κανένα δεν ακούεις;

Γιατί πάς κατά κει μωρέ Σταμάτη;

Κι αν παντρευτήκαν τα παιδιά, έχεις γυναίκα

πού θα βρεις φίλους για να παίξεις καμιά πρέφα,

Είναι νωρίς για σένα, βιάζεσαι να φύγεις;

Μα όπως πάντα, είσ΄ αγύριστο κεφάλι.

Γιατί πας κατά ‘κεί μωρέ Σταμάτη;

Τη σκοτεινιά δε τη λογάριασες ποτέ σου;

Δεν έχεις μία, και κανείς δε θα σου δώσεις.

Νοιώθω τι λες: - Αφήστε με και ξέρω!

Γιατί πάς κατά κεί μωρέ Σταμάτη;

Κάνε τσιγάρο ξανασκέψου το κομμάτι,

Κοίτα τα σύννεφα θα φύγουν θα βγει ο ήλιος,

μη σπαταλάς τα σπαρματσέτα για λιγάκι.

Μπήκε η άνοιξη μη φεύγεις άκου κάτι.

Μα εσύ πάς εκεί που μπήκε στο μυαλό σου.

Γιατί πάς κατά κεί μωρέ Σταμάτη;

Ξέρω τι θες. Θες να μας βλέπεις από πάνω,

θες να γλυτώσεις πια απ’ την ανηφόρα,

του Ψηλορείτη την κορφή να αγναντέψεις.

Τώρα κατάλαβα Γιατί έχεις τόση φόρα.

Ξέρεις! Θα βρεις τον Ράμμο εκεί που πάς,

θα βρεις τον Μόλλα.

και τον Καράμπαλη να πει κανά τραγούδι.

θες τον Χαρίδημο να πιάσετε κουβέντα

Ε!  Άντε! Καλό ταξίδι φίλε μας Σταμάτη.

Το Δ.Σ. στο Υπουργείο Πολιτισμού.

Στις 12 Μάρτη το Διοικητικό Συμβούλιο επισκέφθηκε τον  κο Μπάσδρα, διευθυντή του Πολιτικού γραφείου του Υπουργού Πολιτισμού κ. Βενιζέλου. Ενημέρωσε από κοντά την νέα ηγεσία του ΥΠ.ΠΟ εκθέτοντας τα βασικά αιτήματα του κλάδου και καταθέτοντας εμπεριστατωμένο υπόμνημα με όλα τα αιτήματα.

Στα βασικά αιτήματα περιλαμβάνεται 

· Το πάγιο αίτημα του Σωματείου δηλαδή η ίδρυση Εθνικής Σκηνής Θεάτρου Σκιών, το μουσείο και η Σχολή θεάτρου Σκιών.

· Το θέμα των τιμητικών συντάξεων για τους Καραγκιοζοπαίκτες  όπου έγινε παρέμβαση για την συνταξιοδότηση μέσα στο 1997 όσο το δυνατόν περισσότερων καραγκιοζοπαικτών.

· Η άμεση επιχορήγηση του Σωματείου μας για το 1997.

Θέσαμε το ζήτημα της ειλημμένης μας απόφασης από την συνέλευση του Οκτωβρίου του ‘96 για αγωνιστικές κινητοποιήσεις του κλάδου μέσα στο 1997, με βασικό αίτημα την ίδρυση Εθνικής Σκηνής Θεάτρου σκιών σαν ένα θέμα που χρονίζει αλλά η λύση του  πηγαίνει κάθε φορά στις καλένδες.

Η απάντηση

Πριν από την επίσκεψή μας στον Διευθυντή του πολιτικού γραφείου του Υπουργού πολιτισμού, είχε προηγηθεί υπόμνημα στον κ. Υπουργό απ’ όπου λάβαμε και σχετική απάντηση, στην οποία μεταξύ άλλων αναφέρεται:

· Για το αίτημα της ίδρυσης Εθνικής Σκηνής Θεάτρου Σκιών, αρμόδια για την εξέτασή του είναι η Διεύθυνση καλών τεχνών τμήμα Θεάτρου και χορού στην οποία έχει διαβιβαστεί το υπόμνημα.

· Για το θέμα της πρόθεσής μας  να δημιουργήσουμε Μουσείο Θεάτρου Σκιών  θεωρεί ότι αυτό καλό είναι να γίνει μέσα από ένα σωστά οργανωμένο χώρο και μας υποδεικνύει τον τρόπο που θα πρέπει να ενεργήσουμε για να έχει θετική έκβαση το αίτημά μας αυτό. Συμπληρωματικά κάνει μνεία για τα υπάρχοντα σχετικά μουσεία, όπως το «Σπαθάρειο Μουσείο» Αμαρουσίου, και το «Μουσείο Ελληνικής Λαϊκής Τέχνης» τα οποία λειτουργούν και προβάλουν την τέχνη.

Η ΔΙΕΥΘΥΝΣΗ ΚΑΛΩΝ ΤΕΧΝΩΝ

Σε επικοινωνία μας με την Διεύθυνση καλλών τεχνών τμήμα Θεάτρου και χορού, σχετικά πάλι με το θέμα της Εθνικής Σκηνής μας διαβεβαίωσαν ότι το τμήμα επεξεργάζεται είδη την συνολική πολιτική για το Θέατρο, στην οποία περιλαμβάνεται και η πολιτική της Κυβέρνησης για το Θέατρο Σκιών. Μας παρακάλεσαν να κάνουμε λίγο ακόμα υπομονή, για να έχουμε την συγκεκριμένη πρόταση του Υπουργείου Πολιτισμού.

ΚΙΝΗΤΟΠΟΙΗΣΕΙΣ

 Η Προηγούμενη Γενική Συνέλευση (Οκτώβρης ‘96, είχε αποφασίσει ομόφωνα για αγωνιστικές κινητοποιήσεις με το αίτημα την άμεση δημιουργία με την παρέμβαση της πολιτείας της  ΕΘΝΙΚΗΣ ΣΚΗΝΗΣ ΘΕΑΤΡΟΥ ΣΚΙΩΝ.

Η κινητοποιήσεις θα περιλάμβαναν

α) 24άωρη απεργία, β) Συγκέντρωση έξω από το Υπουργείο Πολιτισμού και

γ) Παρουσίαση παράστασης με θέμα την αδιαφορία του Υπουργείου πάνω στο από χρόνια αίτημα του κλάδου μας.

Ωστόσο η παράκληση του τμήματος Θεάτρου του ΥΠ.ΠΟ για λιγόμηνη υπομονή ώστε να δει το φως της δημοσιότητας η χαραζόμενη είδη πολιτική της κυβέρνησης για το Θέατρο, όπου θα περιλαμβάνεται και η πολιτική για το Θέατρο Σκιών, μας υποχρεώνει να μεταθέσουμε για τον Σεπτέμβριο τις προγραμματικές κινητοποιήσεις.. 

Η ΣΥΝΘΕΣΗ ΤΟΥ ΝΕΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ

Το νέο Διοικητικό Συμβούλιο που προέκυψε από τις αρχαιρεσίες του Οκτωβρίου 1996 είναι:

ΠΡΟΕΔΡΟΣ: Πάνος Καπετανίδης

ΑΝΤΙΠΡΟΕΔΡΟΣ: Γιάννης Νταγιάκος.

ΓΕΝ ΓΡΑΜΜΑΤΕΑΣ: Τάκης Κωστιδάκης

ΤΑΜΙΑΣ: Σωτήρης Τάγκαλος

Η ΣΥΝΘΕΣΗ ΤΟΥ ΝΕΟΥ ΚΑΛΛΙΤΕΧΝΙΚΟΥ ΣΥΜΒΟΥΛΙΟΥ

της ΕΘΝΙΚΗΣ ΣΚΗΝΗΣ ΘΕΑΤΡΟΥ ΣΚΙΩΝ

Οι αρχαιρεσίες της ίδιας συνέλευσης ανέδειξαν και νέο Καλλιτεχνικό Συμβούλιο. 

Καλλιτεχνικός Διευθυντής εκλέχτηκε ο ΒΑΓΓΟΣ ΚΟΡΦΙΑΤΗΣ

Μέλη οι Γιάνναρος Μουρελάτος, Βαγγέλης Μαρίνος, Πάνος Καπετανίδης, Τάκης Κωστιδάκης, Γιάννης Νταγιάκος,

ΤΑ ΓΡΑΜΜΑΤΟΣΗΜΑ

Η έκδοση από τα ΕΛ.ΤΑ σειράς τεσσάρων γραμματοσήμων βρήκε θετική ανταπόκριση από το κοινό. Ορισμένα αρνητικά σχόλια είχαν να κάνουν περισσότερο με την ζωγράφο των ΕΛ.ΤΑ η οποία είχε προκαλέσει αρνητικά σχόλια και από προηγούμενη έκδοση (Γραμματόσημο για την Μελίνα Μερκούρη)  και λιγότερο για ιδεολογικούς λόγους.

ΤΑ ΘΕΑΤΡΑ ΣΚΙΩΝ ΤΟΥ ΧΕΙΜΩΝΑ

Θέατρο Σκιών του Κυριάκου Δεσύλλα (πλ. Γκύζη), Θέατρο Σκιών του Μάνθου Αθηναίου(Νέα Σμύρνη), ο Καραγκιόζης και κουκλοθέατρο του Σπυρόπουλου (Λαμπρινή) Θέατρο Σκιών Μοσχάτου με τους Αθανασίου, Θέατρο Σκιών Ζωγράφου με τον Ηλία Καρελλά, Εταιρία Ελλήνων Σκηνοθετών (Εξάρχια) με τον Θίασο Ιάσων,

Θέατρο Σκιών Δήμου Αργυρούπολης με τον Σωτήρη Βίνιο, που πριν το Πάσχα πήγε φαντάρος και του ευχόμαστε με το καλό να απολυθεί και να συνεχίσει με τον ίδιο ζήλο και επιτυχία ενώ λειτούργησε και στην Πάτρα, με δημιουργό του τον Κώστα Μακρή.

ΚΑΡΑΓΚΙΟΖΗΣ ΚΑΙ ΚΑΡΝΑΒΑΛΙ

Ο τίτλος του βιβλίου του Γιάννη Κιουρτσάκη εκτυλίχθηκε σε πολλά καρναβάλια της Ελλάδας ακόμα και στα μεγαλύτερα της Πάτρας και της Καλαμάτας αφού οι διοργανωτές έκαναν κεντρικό θέμα το παραδοσιακό - λαϊκό μας θέατρο.

ΑΠΟ ΤΗΝ ΠΟΛΗ ΤΟΥ ΧΤΕΣ ΣΤΗΝ ΣΑΛΟΝΙΚΗ ΤΟΥ ΣΗΜΕΡΑ

Ο άξιος εκπρόσωπός μας στην Μακεδονία, ο Καραγκιοζοπαίκτης και ερευνητής Γιάννης ο Χατζής εγκαινίασε στις 5 Μάη μεγάλη έκθεση φιγούρας στο Αριστοτέλειο συνεδριακό  εκθεσιακό κέντρο, του οργανισμού «Μαλλιάρης Παιδεία». Στα εγκαίνια της έκθεσης μίλησε για την διαχρονική εξέλιξη του Καραγκιόζη ο Γιάννης Χατζής ενώ για το εικαστικό μέρος αναφέρθηκε ο γνωστός ζωγράφος Στέλιος Μαυρομάτης. Ο Γιάννης Χατζής με την έκθεση αυτή επιχειρεί μέσα από το κοπίδια τον χρωστήρα ου, μια ξενάγηση στα όνειρα και τα μεράκια της ρωμιοσύνης, στα μάγια και την ποίηση που μας χάρισε ο ξυπόλητος ήρωας του θεάτρου μας που είναι τόσο παλιός και τόσο επίκαιρος όσο και τα μπαλώματα της κοινωνίας μας. Η έκθεση λειτούργησε μέχρι τις 25 Μάη ενώ τη στιγμή που γράφεται η εφημερίδα δεν είναι γνωστό αν θα δοθεί παράταση λόγω της μεγάλης της επιτυχίας. Στο μεταξύ λειτούργησαν κάθε μέρα και παιδικά εργαστήρια ενώ διήμερο Σεμινάριο με θέμα «Καραγκιόζης και σχολείο» παρουσίασε ο Γιάννης στις 22 και 23 Μάη σε βρεφονηπιαγωγούς, δασκάλους, καθηγητές και σπουδαστές. 

Τις μέρες της έκθεσης ο Γιάννης Χατζής εξήγγειλε την ίδρυση μόνιμης σκηνής στη Θεσσαλονίκη με την ονομασία «Θέατρο Σκιών Θεσσαλονίκης» ενώ παρουσίασε τα ο βιβλίο «Το στοιχειό της Σαλονίκης» που είναι μία διασκευή για το Θέατρο Σκιών μίας λαϊκής παράδοσης της πόλης ενώ ετοιμάζει το βιβλίο οι «Γητεμένες - Οι καλοκυράδες της Σαλονίκης». 

Γι αυτή την πολύ σοβαρή προσπάθεια του Γιάννη Χατζή το Σωματείο μας του έστειλε τηλεγράφημα με τα συγχαρητήρια και τις ευχές του για καλή επιτυχία.

Ένας χρόνος χωρίς τον Χαρίδημο

Στις 3 Απρίλη συμπληρώθηκε ένας χρόνος από την ημέρα έφυγε από κοντά μας ο Γιώργος Χαρίδημος. Δυστυχώς κανένας από την οικογένειά του ή από τους ανθρώπους που βοήθησε ή συνεργάστηκε δεν ενημέρωσε την Διοίκηση του Σωματείου του οποίου ο εκλιπών ήταν Επίτιμος Πρόεδρος, για την ημέρα και τον τόπο που τελέστηκε το μνημόσυνο.

Κρίμα!

